CELEX: 32021R0473
Language: bg
Date: 2020-12-18 00:00:00
Title: Делегиран регламент (ЕС) 2021/473 на Комисията от 18 декември 2020 година за допълнение на Регламент (ЕС) 2019/1238 на Европейския парламент и на Съвета по отношение на регулаторните технически стандарти, уточняващи изискванията относно информационните документи, разходите и таксите, включени в тавана на разходите, и относно техниките за намаляване на риска за паневропейския персонален пенсионен продукт (ПЕПП) (текст от значение за ЕИП)

22.3.2021   
               
               
                  BG
               
               
                  Официален вестник на Европейския съюз
               
               
                  L 99/1
               
            
         ДЕЛЕГИРАН РЕГЛАМЕНТ (ЕС) 2021/473 НА КОМИСИЯТА
         от 18 декември 2020 година
         за допълнение на Регламент (ЕС) 2019/1238 на Европейския парламент и на Съвета по отношение на регулаторните технически стандарти, уточняващи изискванията относно информационните документи, разходите и таксите, включени в тавана на разходите, и относно техниките за намаляване на риска за паневропейския персонален пенсионен продукт (ПЕПП)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/1238 на Европейския парламент и на Съвета от 20 юни 2019 г. относно паневропейски персонален пенсионен продукт (ПЕПП) (1) и по-специално член 28, параграф 5, четвърта алинея; член 30, параграф 2, трета алинея; член 33, параграф 3, трета алинея; член 36, параграф 2, втора алинея, член 37, параграф 2, трета алинея; член 45, параграф 3, трета алинея и член 46, параграф 3, трета алинея от него,
         като има предвид, че:
         
                     (1)
                  
                  
                     В Регламент (ЕС) 2019/1238 се определят единни правила относно регистрацията, създаването, дистрибуцията и надзора на продукти за лично пенсионно осигуряване, които са предмет на дистрибуция в Съюза с обозначението „паневропейски персонален пенсионен продукт“ (ПЕПП).
                  
               
                     (2)
                  
                  
                     Информационните документи за ПЕПП са съществени елементи от рамката за ПЕПП. Тези документи дават възможност за предоставяне на релевантна информация на потребителите по начин, който улеснява разбирането и съпоставимостта между отделните ПЕПП и между различните инвестиционни варианти.
                  
               
                     (3)
                  
                  
                     За да се постигне съпоставимост между ПЕПП и пакетите с инвестиционни продукти на дребно и основаващи се на застраховане инвестиционни продукти (ПИПДОЗИП), когато е уместно и приложимо, информационните изисквания следва да бъдат съобразени с Делегиран регламент (ЕС) 2017/653 (2) на Комисията относно основните информационни документи за ПИПДОЗИП. В няколко области е необходимо изискванията да се приспособят към продукт за дългосрочни пенсионни спестявания, който може да се поддържа през цялото кариерно развитие и живот на лицето, със специално внимание върху типичните за пенсионното осигуряване рискове, като например инфлацията и рисковете за поддържане на вноските.
                  
               
                     (4)
                  
                  
                     Тъй като онлайн разпространението е важна характеристика на ПЕПП, от решаващо значение е потребителите да имат лесен достъп до представената в цифрова среда информация, да могат да я разбират и лесно да я използват. Затова структурата на информационните документи следва да се доразвие, за да представя информацията по ефективен и прозрачен начин при нейното предоставяне чрез използване на цифрови средства като уебсайтове, мобилни приложения, аудио или видео. Тази структура следва да улеснява предоставянето на информация чрез цифрови средства по интересен и достъпен начин. Разслояването на информацията следва да осигурява достатъчна гъвкавост за адаптиране на представянето към различни видове цифрови средства и към развиващата се цифрова среда.
                  
               
                     (5)
                  
                  
                     За да се осигури на потребителите ключова информация относно ПЕПП, която да е лесна за четене и разбиране, и да се даде възможност за съпоставяне между различните ПЕПП, е нужна висока степен на стандартизираност. По тази причина е необходимо да бъдат въведени задължителни образци за информационните документи. За да се улесни разбирането на потребителите относно ПЕПП като продукт за дългосрочни пенсионни спестявания, информационните изисквания следва да бъдат съобразени конкретно с пенсионната цел на ПЕПП, да предоставят полезна за решенията информация по начин, който е привлекателен и ясен за потенциалното осигурено по ПЕПП лице и същевременно да дават възможност доставчикът на ПЕПП да използва цифрови средства за дистрибуция.
                  
               
                     (6)
                  
                  
                     Класификацията на профилите на риска и възвръщаемостта и обобщаващия показател за риска на ПЕПП следва да се придържа към установените рискове, характерни за областта на пенсионното осигуряване, и към целта за постигне подходящ и стабилен пенсионен доход. Конструкцията на обобщаващия показател за риска следва да осигурява последователно и съпоставимо категоризиране на риска и да бъде допълнена от логично изведена допълнителна информация за разграничаване на „по-добрите“ инвестиционни стратегии и техники за намаляване на риска от „не толкова добрите“, така че на потребителите да се осигури релевантна информация за това дали даден по-рисков инвестиционен вариант действително осигурява потенциал за сравнително по-висока възвръщаемост.
                  
               
                     (7)
                  
                  
                     Прогнозите за бъдещия пенсионен доход са важни за разбирането на ПЕПП от страна на потребителите и за това доколко той е подходящ за отделните пенсионни цели. Следователно ключовият информационен документ за ПЕПП (ПЕПП КИД) следва да показва резултатите за пенсионирането, коригирани за отразяване на инфлацията, за общия случай на осигурени по ПЕПП лица с дефинирани периоди на натрупване и стандартизирани вноски.
                  
               
                     (8)
                  
                  
                     Ключовите показатели за рисковете и разходите следва да се определят така, че да се прилагат към различни потенциални инвестиционни варианти за ПЕПП по последователен и логичен начин. Оповестяването на разходите следва да е съсредоточено върху конкретни суми, изразени в парични единици, и да осигурява съпоставимост с равнището на тавана на разходите и таксите за Основния ПЕПП.
                  
               
                     (9)
                  
                  
                     Необходимо е да изготви образец за ПЕПП КИД. Този образец следва да е лесно разбираем и да осигурява информация, която е полезна за потребителите при вземането на решения за спестяване в ПЕПП, и да намалява потенциално повлияно от предубеждения поведение.
                  
               
                     (10)
                  
                  
                     В съответствие с член 26, параграф 2 от Регламент (ЕС) 2019/1238 доставчиците на ПЕПП следва да осигурят ключови информационни документи за ПЕПП, които във всички случаи са точни, безпристрастни, ясни и неподвеждащи, така че потенциалното осигурено по ПЕПП лице да може да разчита на стандартизираната информация, съдържаща се в документа, когато взема решение относно дългосрочни спестявания за пенсиониране. Затова следва да се определят правила, осигуряващи редовно и уместно извършване на преглед на ПЕПП КИД и своевременно преразглеждане на този документ, когато е необходимо.
                  
               
                     (11)
                  
                  
                     Вземането на решение относно дългосрочни спестявания за пенсиониране е предизвикателство, тъй като бъдещите пенсионни потребности може да не са напълно известни и личните обстоятелства и кариери може да се променят. Затова дори и ако ПЕПП КИД е разработен така, че да осигурява по разбираем и надежден начин информация, която е полезна за вземане на решение относно спестяване в ПЕПП, потенциалните осигурени по ПЕПП лица следва да разполагат с достатъчно време, предвид техните нужди, опит и знания, за да разберат и обмислят съответната информация, преди да вземат решение дали да спестяват в определен ПЕПП.
                  
               
                     (12)
                  
                  
                     Извлечението от индивидуалната партида за ПЕПП следва да се представя по начин, който дава възможност на осигурените по ПЕПП лица лесно да проследяват и наблюдават развитието на спестяванията си в ПЕПП. Макар че по естеството си извлечението от индивидуалната партида за ПЕПП е персонализирано, то следва да съответства на информацията, предоставена преди сключване на договора, и да позволява постоянно сравняване между различните ПЕПП, за да могат осигурените по ПЕПП лица да вземат информирани решения за преминаване към друг инвестиционен вариант или към друг доставчик на ПЕПП или за адаптиране на равнищата на вноските, за да се постигне целта на осигуреното по ПЕПП лице за пенсионно осигуряване.
                  
               
                     (13)
                  
                  
                     За да се гарантира ефективност на разходите на Основния ПЕПП, е необходимо да се осигури включване в тавана на разходите на всички разходи и такси, с изключение на случаите, когато е нужно да се гарантира, че Основните ПЕПП с допълнителната характеристика за капиталова гаранция не са лишени от преимущества в сравнение с ПЕПП, които не предлагат такава характеристика на продукта, така че да се постигнат еднакви условия на конкуренция.
                  
               
                     (14)
                  
                  
                     Техниките на ПЕПП за намаляване на риска са от съществено значение за насърчаване на подходящи инвестиционни стратегии, даващи възможност да се постигнат по-добри резултати за пенсионните плащания. За целта са необходими ясни и приложими критерии, позволяващи да се оцени по последователен начин ефективността на избраната техника за намаляване на риска. Затова тези критерии следва да се прилагат за трите основни вида техники за намаляване на риска: жизнен цикъл, създаване на резерви и използване на гаранции, и да отчитат спецификата на всеки от тези видове. Критериите следва да се прилагат и по отношение на всяка нова, новаторска техника за намаляване на риска, за да се насърчава постигането на по-добри резултати от пенсионирането чрез иновации.
                  
               
                     (15)
                  
                  
                     Дългосрочният характер на ПЕПП продуктите и тяхната цел за пенсионен доход изискват стохастично моделиране, което е инструмент за прогнозиране на вероятността за различни резултати при различни условия, така че бъдещите плащания съгласно ПЕПП да се предвиждат по разумен начин. По тази причина е необходимо да се осигури използването на стохастично моделиране при оценяването на рисковия профил и на потенциалните резултати от предлаганите от доставчиците на ПЕПП инвестиционни стратегии, възпроизвеждайки цялата гама възможни резултати за плащания съгласно ПЕПП, които може да се наблюдават в реални условия поради несигурната възвръщаемост на активите и равнището на вноските. Стохастично моделиране следва да се използва също и при определяне на подходящите равнища на амбиция по отношение на рисковете, при изготвянето на сценарии за резултатите от дейността, които ще бъдат включени в ПЕПП КИД, и прогнозите за пенсионните плащания за извлечението от индивидуалната партида за ПЕПП, а също и когато ефективно се прилага методиката за обобщаващия показател за риска. За целта е уместно да се посочат конкретни препратки за стохастичното моделиране, които доставчикът на ПЕПП да използва. Той следва да има свободата да адаптира стохастичното моделиране, за да достигне желаната цел, и да интегрира създадените от доставчиците на ПЕПП модели за други подобни продукти.
                  
               
                     (16)
                  
                  
                     Разпоредбите на настоящия регламент са тясно свързани. Те уреждат изискванията относно информационните документи, разходите и таксите за Основния ПЕПП и техниките за намаляване на риска. Поради съществени взаимовръзки между разпоредбите в настоящия регламент и за подобряване на съгласуваността между различните регулаторни области, обхванати от регламента, е уместно правилата в тези области да се уточнят допълнително по изчерпателен и цялостен начин. Това е необходимо за осигуряване на висока степен на съгласуваност между правилата за висококачествените характеристики на продукта и правилата за ефективно осведомяване на потребителите относно тези характеристики. Правилата за специфичните характеристики на продукта са нужни за цялостна оценка на баланса между рисковете и възвръщаемостта за осигуреното по ПЕПП лице, като същевременно се осигуряват по-добри пенсионни резултати чрез иновации и по-висока ефективност на разходите чрез цифровизация. Важно е потребителите да бъдат информирани за тези новаторски подходи по последователен и съпоставим начин. За да се осигури съгласуваност между разпоредбите, те следва да бъдат включени в един регламент.
                  
               
                     (17)
                  
                  
                     Настоящият регламент е изготвен въз основа на проектите на регулаторни технически стандарти, представени на Комисията от Европейския орган за застраховане и професионално пенсионно осигуряване (ЕОЗППО).
                  
               
                     (18)
                  
                  
                     ЕОЗППО проведе обществени консултации по проектите на регулаторни технически стандарти, въз основа на които е изготвен настоящият регламент, анализира потенциалните разходи и ползи и поиска мнението на Групата на участниците от сектора на застраховането и презастраховането и на Групата на участниците от професионалните пенсионни фондове, които групи са създадени съгласно член 37 от Регламент (ЕС) № 1094/2010 на Европейския парламент и на Съвета (3)
                        ,
                     
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            ИНФОРМАЦИОННИ ДОКУМЕНТИ В ЕЛЕКТРОНЕН ФОРМАТ
         
         
            Член 1
            Представяне на информационните документи в онлайн среда
            Когато съдържанието на ключовия информационен документ (КИД) за паневропейски персонален пенсионен продукт (ПЕПП) или на извлечението от индивидуалната партида за ПЕПП се представя чрез използване на траен носител, различен от хартиен носител, представянето отговаря на следните изисквания:
            
                        а)
                     
                     
                        информацията се представя по начин, пригоден за устройството на осигуреното по ПЕПП лице, използвано за достъп до ПЕПП КИД или до извлечението от индивидуалната партида за ПЕПП;
                     
                  
                        б)
                     
                     
                        когато се променя размерът на компонентите в оформлението, се запазват оформлението, заглавията и последователността на стандартизирания формат за представяне, както и относителната откроимост и размера на различните елементи;
                     
                  
                        в)
                     
                     
                        шрифтът и неговият размер са такива, че информацията да е видима, разбираема и представена в ясно четлив формат;
                     
                  
                        г)
                     
                     
                        ако се използва аудио или видео, се използват такава скорост на говора и такава сила на звука, които при обикновено внимание правят информацията видима, разбираема и представена във формат, в който се чува ясно;
                     
                  
                        д)
                     
                     
                        представената информация е идентична с информацията, предоставена във варианта на хартиен носител на ПЕПП КИД или съответно на извлечението от индивидуалната партида за ПЕПП.
                     
                  
         
            Член 2
            Разслояване на информацията
            Разслояването на информацията в ПЕПП КИД или съответно в извлечението от индивидуалната партида за ПЕПП съгласно член 28, параграф 3, член 35, параграфи 1 и 2, член 36, параграф 1, и член 37, параграф 1 от Регламент (ЕС) 2019/1238 е оформено така, че да не отклонява вниманието на клиента от съдържанието на документа и да не закрива ключова информация. Когато информацията е разслоена, трябва да е възможно извлечението от индивидуалната партида за ПЕПП да се разпечата като единствен документ.
         
         ГЛАВА II
         
            СЪДЪРЖАНИЕ И ПРЕДСТАВЯНЕ НА ПЕПП КИД
         
         
            Член 3
            Раздел, озаглавен „Какъв е този продукт?“
            
               1.   Информацията за целите на ПЕПП за дългосрочно пенсионно осигуряване и средствата за постигането им, съдържаща се в раздела „Какъв е този продукт?“ на ПЕПП КИД, се обобщава по сбит, ясен и лесноразбираем начин. В информацията се посочват главните фактори, от които зависят възвръщаемостта на инвестициите и пенсионните резултати, базовите инвестиционни активи или референтни стойности и начините за определяне на възвръщаемостта, както и влиянието на равнищата на вноските и очаквания период на спестявания до пенсионирането. Обясняват се принципите на прилаганите техники за намаляване на риска, по-конкретно разпределението на възвръщаемостта в рамките на портфейл към индивидуалния договор за ПЕПП. В информацията се посочват и видът доставчик на ПЕПП и произтичащите специфични характеристики на договора за ПЕПП.
            
            
               2.   Описанието на типа осигурени по ПЕПП лица, на които продуктът е предвидено да се предлага, съдържащо се в раздела „Какъв е този продукт?“ на ПЕПП КИД, включва информация за осигурените по ПЕПП лица, определени от доставчика на ПЕПП, към които е насочен продуктът. Определянето на типа осигурени по ПЕПП лица, за които е предназначен ПЕПП, се основава на способността на осигурените по ПЕПП лица да понасят инвестиционни загуби, на техните предпочитания относно инвестиционния хоризонт, теоретичните им знания за ПЕПП и миналия опит с такива продукти и изобщо с финансовите пазари, както и на потребностите, характерните черти и целите на потенциалните осигурени по ПЕПП лица.
            
            
               3.   Подробностите относно пенсионните плащания съгласно ПЕПП в раздела, озаглавен „Какъв е този продукт?“ на ПЕПП КИД, включват обобщение на основните характеристики на договора за ПЕПП. Тези подробности включват по-специално следното:
               
                           а)
                        
                        
                           възможните форми на изходящи плащания, както са посочени в член 58, параграф 1 от Регламент (ЕС) 2019/1238, и правото на лицата да променят формата на плащанията, както е посочено в член 59, параграф 1 от посочения регламент;
                        
                     
                           б)
                        
                        
                           подробна информация за всяко включено пенсионно плащане съгласно ПЕПП с пояснителен текст, посочващ, че стойността на тези плащания е представена в раздела, озаглавен „Какви са рисковете и каква възвръщаемост мога да получа?“.
                        
                     
            
               4.   Когато договорът за ПЕПП предвижда покритие на биометричен риск, в раздела на ПЕПП КИД, озаглавен „Какъв е този продукт?“, се включва информация с подробности относно това покритие, включително списък на покритите рискове и обстоятелствата, при които ще се задействат покритието и застрахователните плащания. Премията за биометричен риск, описана в точка 54 на приложение VI към Регламент (ЕС) 2017/653, се представя като процент от годишната вноска или във формата на въздействието на премията за биометричен риск върху възвръщаемостта на инвестициите в края на фазата на натрупване въз основа на общите периоди на държане, използвани за прогнозните плащания съгласно ПЕПП. Когато премията се изплаща под формата на еднократна сума, информацията включва инвестираната сума. Ако премията се изплаща периодично, в информацията се включва броят на периодичните плащания и оценката на средната премия за биометричен риск като процент от годишната премия.
            
            
               5.   Разделът, озаглавен „Какъв е този продукт?“, на ПЕПП КИД включва следната информация относно услугата за преносимост:
               
                           а)
                        
                        
                           информация, че осигурените по ПЕПП лица имат право при поискване да използват услуга за преносимост, посочена в член 17, параграф 1 от Регламент (ЕС) 2019/1238;
                        
                     
                           б)
                        
                        
                           информация за това кои подсметки са непосредствено достъпни;
                        
                     
                           в)
                        
                        
                           препратка към централния публичен регистър на ЕОЗППО, посочен в член 13 от Регламент (ЕС) 2019/1238, в който регистър се съдържа информация за условията за фазата на натрупване и фазата на изплащане на националните подсметки, определени от държавите членки;
                        
                     
                           г)
                        
                        
                           информация относно избора, предвиден в член 20, параграф 5 от Регламент (ЕС) 2019/1238, когато доставчикът на ПЕПП не е в състояние да осигури откриването на нова подсметка, съответстваща на новата държава членка на пребиваване на осигуреното по ПЕПП лице.
                        
                     
            
               6.   Разделът, озаглавен „Какъв е този продукт?“, на ПЕПП КИД включва информация относно предоставянето на услугата по прехвърлянето, и по-конкретно информация относно възможностите за прехвърляне, предвидени в член 52, параграф 3 от Регламент (ЕС) 2019/1238. Ако в съответствие със същия член доставчикът на ПЕПП разрешава на осигуреното по ПЕПП лице да сменя по-често доставчиците на ПЕПП, честотата се посочва в ПЕПП КИД. В ПЕПП КИД се уточнява дали прехвърлянето е безплатно. Когато не е безплатно, в ПЕПП КИД се посочват съответните разходи.
               Информацията относно предоставянето на услугата по прехвърлянето включва и информация за правото на получаване на допълнителна информация за тази услуга по прехвърляне, както е посочено в член 56, параграф 2 от Регламент (ЕС) 2019/1238. Тази информация се публикува на уебсайта на доставчика на ПЕПП и при поискване се предоставя на осигурените по ПЕПП лица в съответствие с изискванията на член 24 от Регламент (ЕС) 2019/1238.
            
            
               7.   Разделът, озаглавен „Какъв е този продукт?“, на ПЕПП КИД включва информация за условията за промяна на избрания инвестиционен вариант. По-специално, когато е уместно, информация за предлаганите алтернативни инвестиционни варианти, към които осигуреното по ПЕПП лице може да премине в съответствие с член 44 от Регламент (ЕС) 2019/1238. Ако доставчикът на ПЕПП позволява на осигуреното по ПЕПП лице да променя избрания инвестиционен вариант по-често, отколкото е минималното изискване, се посочва честотата на възможните промени и се заявява, че промяната е безплатна, или се посочват съответните разходи.
            
            
               8.   Информацията относно инвестиционните резултати на доставчика на ПЕПП от гледна точка на екологичните, социалните и управленските фактори, съдържаща се в раздела, озаглавен „Какъв е този продукт?“, на ПЕПП КИД, включва подробни пояснения и количествена информация, когато такава е налична, относно начина, по който интегрирането на екологичните, социалните и управленските фактори влияе върху действителните и очакваните инвестиционни резултати на доставчика на ПЕПП.
            
            
               9.   Разделът, озаглавен „Какъв е този продукт?“, на ПЕПП КИД, включва, когато е приложимо, информация дали има преходен период или срок за отказ на осигуреното по ПЕПП лице и какви са последиците от това, включително всички приложими такси и санкции при използване на преходния период или прекратяване на договора.
            
            
               10.   Информацията, съдържаща се в раздела, озаглавен „Какъв е този продукт?“, на ПЕПП КИД, включва препратка към информацията относно резултатите от минали периоди на инвестиционните варианти на ПЕПП, разпределени на осигурените по ПЕПП лица. Информацията относно резултатите от минали периоди се предоставя на уебсайта на доставчика на ПЕПП.
            
            
               11.   Когато данните се предоставят в електронен формат с разслояване на информацията, първият слой съдържа най-малко следната информация:
               
                           а)
                        
                        
                           информацията, предвидена в параграфи 1, 2 и 3;
                        
                     
                           б)
                        
                        
                           информация дали договорът за ПЕПП покрива биометрични рискове;
                        
                     
                           в)
                        
                        
                           информация за едно от следните:
                           
                                       i)
                                    
                                    
                                       дали Основният ПЕПП осигурява гаранция върху капитала или е под формата на техника за намаляване на риска, която е в съответствие с целта да се позволи на осигуреното по ПЕПП лице да си възвърне капитала;
                                    
                                 
                                       ii)
                                    
                                    
                                       дали и в каква степен всеки алтернативен инвестиционен вариант, ако е приложим, предоставя гаранция или техника за намаляване на риска.
                                    
                                 
                     Друга информация може да бъде предоставена в допълнителните слоеве с подробна информация.
            
         
         
            Член 4
            Раздел, озаглавен „Какви са рисковете и каква възвръщаемост мога да получа?“
            
               1.   Информацията относно профила на риска и възвръщаемостта на ПЕПП, включително пояснения за обобщаващия показател за риска, съдържаща се в раздела „Какви са рисковете и каква възвръщаемост мога да получа?“ на ПЕПП КИД, се предоставя по сбит, ясен и лесноразбираем начин. С нея се разясняват целта на обобщаващия показател за риска и резултатите от него за определяне по стандартизиран и съпоставим начин на различни профили на риска и възвръщаемостта и се посочва, че обобщаващият показател за риска се счита за база при сравняването на профилите на риска и възвръщаемостта на различни ПЕПП. Доставчикът на ПЕПП ясно заявява, че обобщаващият показател за риска e различен от и не е сравним с обобщаващия показател за риска за продукти, които попадат в обхвата на Регламент (ЕС) 1286/2014 на Европейския парламент и на Съвета (4).
               В информацията се пояснява, че нисък профил на риска и възвръщаемостта означава, че е по-вероятно осигуреното по ПЕПП лице да получи среден пенсионен доход, а висок профил на риска и възвръщаемостта означава, че е по-вероятно осигуреното по ПЕПП лице да получи относително по-висок или по-нисък пенсионен доход от дохода при по-ниски профили на риска и възвръщаемостта. В поясненията се посочват ограниченията на обобщаващия показател за риска, включително, когато е уместно — зависимостта на профила на риска и възвръщаемостта от реалното развитие на инвестициите, от периода на спестявания и от ефективността на приложената техника за намаляване на риска.
            
            
               2.   Информацията, изисквана съгласно член 28, параграф 3, буква г), подточка ii) от Регламент (ЕС) 2019/1238 относно възможната максимална загуба на инвестирания капитал и съдържаща се в раздела „Какви са рисковете и каква възвръщаемост мога да получа?“ на ПЕПП КИД, се допълва с информация относно стандартизирания, определен чрез стохастичен метод, натрупан капитал при изплащане при кризисен сценарий, съответстващ на петия процентил от разпределението.
            
            
               3.   В раздела, озаглавен „Какви са рисковете и каква възвръщаемост мога да получа?“, на ПЕПП КИД се представя информация относно стандартизирани сценарии за резултатите: благоприятен, добър и неблагоприятен, във връзка с прогнозните пенсионни плащания съгласно ПЕПП въз основа на следните елементи:
               
                           а)
                        
                        
                           прогнозите включват четири общи осигурени по ПЕПП лица с 40, 30, 20 и 10 години до края на фазата на натрупване и се основават на стандартизирано равнище на вноските;
                        
                     
                           б)
                        
                        
                           благоприятният сценарий съответства на 85-ия процентил от разпределението, добрият прогнозен сценарий съответства на медианната стойност, а неблагоприятният сценарий — на 15-ия процентил от разпределението;
                        
                     
                           в)
                        
                        
                           прогнозният натрупан капитал в края на периода на натрупване и прогнозните месечни пенсионни плащания се коригират за отразяване на влиянието на инфлацията;
                        
                     
                           г)
                        
                        
                           информацията съдържа подробно обяснение, включително номинални суми, на преизчисляването към сегашните стойности поради промените в покупателната способност, които настъпват в течение на времето.
                        
                     
            
               4.   Когато е приложимо, в информацията относно условията за възвръщаемостта за осигурените по ПЕПП лица или относно заложените горни прагове на резултатите от дейността, съдържаща се в раздела „Какъв е този продукт?“ на ПЕПП КИД, се посочват механизмите за разработване и разпределение на прилаганите техники за намаляване на риска.
            
            
               5.   Входящите данни, допусканията и методиките за информацията, посочена в параграфи 1, 2 и 3, съответстват на приложение III.
            
            
               6.   В случаите, когато информацията е представена в електронен формат чрез разслояване, първият слой съдържа най-малко обобщаващия показател за риска и прогнозираните пенсионни плащания съгласно ПЕПП за четири общи осигурени по ПЕПП лица, а номиналните прогнозирани пенсионни плащания могат да бъдат предоставени в допълнителните слоеве с подробна информация. Друга информация може да бъде предоставена в допълнителните слоеве с подробна информация.
            
         
         
            Член 5
            Раздел, озаглавен „Какви са разходите?“
            
               1.   Информацията, съдържаща се в раздела „Какви са разходите?“ на ПЕПП КИД, се предоставя по сбит, ясен и лесноразбираем начин. Всички разходи и такси, определени в раздела „Какви са разходите?“, се отнасят за действителните разходи, направени пряко на равнището на доставчика или на равнището на дейности, възложени на трети лица или на инвестиционен фонд, включително всички съответни управленски и административни разходи. Ако е приложимо, разходите и таксите, начислени на потенциалното осигурено по ПЕПП лице преди спестяване в ПЕПП, се оповестяват отделно като „първоначални разходи“. Разходите и таксите, както еднократните, така и периодичните, се представят като „общо разходи за година“ в парично изражение и като процент от натрупания капитал, както е определено в член 2, параграф 24 от Регламент (ЕС) 2019/1238. Съвкупното влияние на тези разходи се представя на базата на стандартизирана месечна вноска от осигуреното по ПЕПП лице в парично изражение, както е посочено в част III от приложение III към настоящия регламент.
            
            
               2.   Разделът на ПЕПП КИД, озаглавен „Какви са разходите?“, съдържа следната информация:
               
                           а)
                        
                        
                           информация за административни разходи, възникнали във връзка с дейността на доставчика на ПЕПП при администриране на сметките за ПЕПП, събиране на вноските, предоставяне на информация на членовете и извършване на плащания;
                        
                     
                           б)
                        
                        
                           информация за следните инвестиционни разходи:
                           
                                       i)
                                    
                                    
                                       разходи за съхранение на активи, включително такси, платени на депозитаря за съхранението на активи и събирането на дивиденти и приходи от лихви;
                                    
                                 
                                       ii)
                                    
                                    
                                       разходи по сделки от портфейла, включително реални плащания от доставчика на ПЕПП към трети страни за покриване на разходи, направени във връзка с придобиването или продажбата на даден актив в портфейла на ПЕПП;
                                    
                                 
                                       iii)
                                    
                                    
                                       други разходи, свързани с управлението на инвестициите;
                                    
                                 
                     
                           в)
                        
                        
                           информация относно разходите за дистрибуция, произтичащи от маркетинг и продажба на ПЕПП, включително разходите и таксите, свързани с предоставяне на съвети;
                        
                     
                           г)
                        
                        
                           информация за разходите за гаранции, начислени на осигуреното по ПЕПП лице във връзка с финансовата гаранция за връщане най-малко на натрупания капитал при изплащане и за всяка друга финансова гаранция, осигурена съгласно договора за ПЕПП.
                        
                     
            
               3.   Когато доставчикът на ПЕПП начислява такси за компенсиране на направените разходи за първоначален съвет през началния период на договора за ПЕПП, преди осигуреното по ПЕПП лице да има право да се прехвърли към друг доставчик на ПЕПП съгласно член 52, параграф 3 от Регламент (ЕС) 2019/1238, доставчикът на ПЕПП информира потенциалните осигурени по ПЕПП лица за общата сума на тези такси, за периода, през който се прилагат и за честотата, с която се прилагат.
            
            
               4.   Когато данните се предоставят в електронен формат с разслояване на информацията, първият слой съдържа най-малко следната информация:
               
                           а)
                        
                        
                           информация за общите разходи за година в парично изражение и като процент от натрупания капитал в края на годината, както е посочено в параграф 1;
                        
                     
                           б)
                        
                        
                           ако е приложимо, информация за всички първоначални разходи.
                        
                     Друга информация може да бъде предоставена в допълнителните слоеве с подробна информация.
            
         
         
            Член 6
            Стандартно оформление на ПЕПП КИД
            Доставчиците на ПЕПП представят ПЕПП КИД в съответствие с приложение I. Когато информацията се представя в електронен формат, представянето чрез установения в посоченото приложение образец може да се приспособи само с оглед на възможността за разслояване на информацията.
         
         ГЛАВА III
         
            ПРЕГЛЕД, ПРЕРАЗГЛЕЖДАНЕ И ПРЕДОСТАВЯНЕ НА ПЕПП КИД
         
         
            Член 7
            Преглед на ПЕПП КИД
            
               1.   Доставчиците на ПЕПП правят преглед на съдържащата се в ПЕПП КИД информация в съответствие с член 30, параграф 1 от Регламент (ЕС) 2019/1238 винаги, когато има промяна, която значително засяга или е вероятно значително да засегне тази информация, и поне веднъж на всеки 12 месеца след датата на първоначалното публикуване на ПЕПП КИД.
            
            
               2.   При посочения в параграф 1 преглед доставчиците на ПЕПП проверяват дали съдържащата се в ПЕПП КИД информация е точна, безпристрастна, ясна и неподвеждаща. Те проверяват по-специално дали тя отговаря на следните критерии:
               
                           а)
                        
                        
                           дали съдържащата се в ПЕПП КИД информация е в съответствие с общите изисквания относно формата и съдържанието съгласно членове 26, 27 и 28 от Регламент (ЕС) 2019/1238 и със специфичните изисквания относно формата и съдържанието, предвидени в член 6 от настоящия регламент;
                        
                     
                           б)
                        
                        
                           дали рисковете и възвръщаемостта на ПЕПП са се променили, когато в резултат от такава промяна възниква необходимост ПЕПП да премине към друг клас на обобщаващия показател за риска, различен от класа, определен в преглеждания ПЕПП КИД.
                        
                     
            
               3.   За целите на параграф 1 доставчиците на ПЕПП създават и поддържат подходящи процедури през целия цикъл на ПЕПП, даващи на осигурените по ПЕПП лица възможност по всяко време и без излишно забавяне да установят всяко обстоятелство, което би могло да доведе до промяна, която засяга или е вероятно да засегне точността, обективността или яснотата на информацията, съдържаща се в ПЕПП КИД.
            
         
         
            Член 8
            Преразглеждане на ПЕПП КИД
            
               1.   Доставчиците на ПЕПП своевременно преразглеждат ПЕПП КИД, ако заключението от извършения съгласно член 7 преглед е, че са необходими промени. Доставчиците на ПЕПП осигуряват актуализиране на всички раздели на ПЕПП КИД, засегнати от промените.
            
            
               2.   Доставчикът на ПЕПП публикува преразгледания ПЕПП КИД на своя уебсайт и своевременно уведомява осигурените по ПЕПП лица в съответствие с член 7, параграф 3.
            
         
         
            Член 9
            Предоставяне на ПЕПП КИД
            
               1.   Лицето, което предоставя съвети относно ПЕПП или продава ПЕПП, предоставя ПЕПП КИД на достатъчно ранен етап, така че да даде на потенциалното или настоящото осигурено по ПЕПП лице достатъчно време да проучи документа, преди да се обвърже с договор или оферта, свързана с този ПЕПП, независимо дали на потенциалното или настоящото осигурено по ПЕПП лице е предоставен преходен период или не.
            
            
               2.   За целите на параграф 1 лицето, което предоставя съвети относно ПЕПП или продава ПЕПП, преценява колко време е нужно на всяко потенциално или настоящо осигурено по ПЕПП лице, за да проучи ПЕПП КИД, вземайки под внимание следните критерии:
               
                           а)
                        
                        
                           знанията и опита на потенциалното или настоящото осигурено по ПЕПП лице във връзка с ПЕПП или с продукти от подобно естество или с рискове, подобни на произтичащите от ПЕПП;
                        
                     
                           б)
                        
                        
                           сложността, дългосрочния характер и ограничената възможност за изплащане на ПЕПП;
                        
                     
                           в)
                        
                        
                           когато предоставянето на съвети или продажбата е по инициатива на потенциалното или настоящото осигурено по ПЕПП лице — изрично изразената от него неотложност на сключването на предложения договор или оферта.
                        
                     
            
               3.   За целите на параграф 1, ако ПЕПП КИД се предоставя онлайн, той отговаря на следните условия:
               
                           а)
                        
                        
                           разположен е в такава част от уебсайта или мобилното приложение, в която може лесно да бъде открит и е лесно достъпен;
                        
                     
                           б)
                        
                        
                           предоставен е на такъв етап от процеса на закупуване, който осигурява на потенциалното или настоящото осигурено по ПЕПП лице достатъчно време да проучи документа, преди да се обвърже с договор за ПЕПП или с оферта, свързана с този договор за ПЕПП.
                        
                     
         
         ГЛАВА IV
         
            ПРЕДСТАВЯНЕ И ОФОРМЛЕНИЕ НА ИЗВЛЕЧЕНИЕТО ОТ ИНДИВИДУАЛНАТА ПАРТИДА ЗА ПЕПП
         
         
            Член 10
            Представяне на извлечението от индивидуалната партида за ПЕПП
            
               1.   Информацията в извлечението от индивидуалната партида за ПЕПП се предоставя по сбит, ясен и лесноразбираем начин. Информацията се представя в следната последователност за всяка съществуваща подсметка:
               
                           а)
                        
                        
                           информация, посочена в член 35, параграфи 1 и 2 от Регламент (ЕС) 2019/1238;
                        
                     
                           б)
                        
                        
                           в раздела, озаглавен „Название на продукта“ — информация, посочена в член 36, параграф 1, букви а) — в) от Регламент (ЕС) 2019/1238;
                        
                     
                           в)
                        
                        
                           в раздела, озаглавен „Колко са спестяванията в моя ПЕПП?“ — следната информация:
                           
                                       i)
                                    
                                    
                                       информация, посочена в член 36, параграф 1, подточка i) от Регламент (ЕС) 2019/1238;
                                    
                                 
                                       ii)
                                    
                                    
                                       информация относно общата сума от сметката за ПЕПП, разбита на платени вноски и натрупана възвръщаемост на инвестициите след приспадане на разходите и таксите, от момента, в който осигуреното по ПЕПП лице е започнало да спестява в ПЕПП;
                                    
                                 
                                       iii)
                                    
                                    
                                       информация относно премиите за биометричен риск;
                                    
                                 
                     
                           г)
                        
                        
                           в раздела, озаглавен „Каква възвръщаемост ще получа при пенсиониране?“, следната информация:
                           
                                       i)
                                    
                                    
                                       информация, посочена в член 36, параграф 1, буква г) и в член 37, параграф 1, буква г) от Регламент (ЕС) 2019/1238, както и в член 4, параграф 3 от настоящия регламент, като се прилагат реалните вноски, очакваните равнища на вноските и редът и условията за всеки отделен случай;
                                    
                                 
                                       ii)
                                    
                                    
                                       когато е приложимо, информация относно допълнителни прогнози за пенсионни плащания въз основа на национални правила, в съответствие с член 37, параграф 3 от Регламент (ЕС) 2019/1238;
                                    
                                 
                     
                           д)
                        
                        
                           информация относно прогнозния натрупан капитал в края на периода на натрупване и прогнозните месечни пенсионни плащания;
                        
                     
                           е)
                        
                        
                           в раздела, озаглавен „Как се е променил моят ПЕПП през последните 12 месеца?“ — информация, посочена в член 36, параграф 1, букви д), е) и з) от Регламент (ЕС) 2019/1238 относно развитието на сметката за ПЕПП през предходните 12 месеца, равнявайки началното салдо и крайното салдо с представяне на платените вноски, разпределената в сметката за ПЕПП възвръщаемост на инвестициите, както и разходите и таксите, посочени в член 5, параграф 2 от настоящия регламент;
                        
                     
                           ж)
                        
                        
                           в раздела, озаглавен „Основни фактори, влияещи върху резултатите на Вашия ПЕПП“, когато е целесъобразно — информация, посочена в член 36, параграф 1, букви ж), й) и л) от Регламент (ЕС) 2019/1238 и в член 3, параграф 10 от настоящия регламент;
                        
                     
                           з)
                        
                        
                           в раздела, озаглавен „Важна информация“ — следната информация:
                           
                                       i)
                                    
                                    
                                       информация за всички съществени промени в реда и условията на ПЕПП, посочени в член 35, параграфи 5 и 6 от Регламент (ЕС) 2019/1238;
                                    
                                 
                                       ii)
                                    
                                    
                                       указание къде и как може да се получи допълнителната информация, посочена в член 37, параграф 1, букви а), б), в) и д) от Регламент (ЕС) 2019/1238;
                                    
                                 
                                       iii)
                                    
                                    
                                       ако е приложимо, препратка към декларацията за инвестиционната политика предвид екологичните, социалните и управленските фактори съгласно член 37, параграф 1, буква в) от Регламент (ЕС) 2019/1238.
                                    
                                 
                     Информацията, посочена в първа алинея, буква в), подточка iii), се представя отделно съгласно член 3, параграф 4.
               Информацията, посочена в първа алинея, буква д), се представя коригирана за отразяване на влиянието на инфлацията. Информацията се допълва с подробно обяснение за преизчисляването към текущите стойности поради промените в покупателната способност, които настъпват в течение на времето.
               За целите на първа алинея, буква е) съвкупното влияние на разходите върху прогнозния натрупан капитал при изплащането съгласно член 36, параграф 1, буква е) от Регламент (ЕС) 2019/1238 се представя като „Намаляване на богатството“, както е посочено в част III от приложение III към настоящия регламент.
               Информацията, посочена в първа алинея, буква ж), се отнася за резултатите от минали периоди за избрания от осигуреното по ПЕПП лице инвестиционен вариант, разпределени на осигурените по ПЕПП лица, и се представя за предходните десет години, ако това е възможно. Ако е невъзможно да се предостави информация за предходните десет години, информацията се представя за най-дългия период, през който осигуреното по ПЕПП лице е спестявало в ПЕПП. Посочената информация се представя като средна възвръщаемост на инвестициите след приспадане на инвестиционните разходи за следните периоди: предходната година, трите предходни години, петте предходни години и десетте предходни години, като процент от натрупания капитал.
            
            
               2.   Допусканията за посочената в параграф 1 информация са в съответствие с приложение III.
            
            
               3.   Когато данните се предоставят в електронен формат с разслояване на информацията, първият слой съдържа най-малко информацията, обхваната от параграф 1, букви а), б), г) и д). Друга информация може да бъде предоставена в допълнителните слоеве с подробна информация.
            
         
         
            Член 11
            Стандартно оформление на извлечението от индивидуалната партида за ПЕПП
            Доставчиците на ПЕПП представят извлечението от индивидуалната партида за ПЕПП в съответствие с приложение II. Когато информацията се представя в електронен формат, установеният в посоченото приложение образец може да се приспособи само с оглед на възможността за разслояване на информацията.
         
         ГЛАВА V
         
            РАЗХОДИ И ТАКСИ ЗА ОСНОВЕН ПЕПП
         
         
            Член 12
            Видове разходи и такси за Основния ПЕПП
            
               1.   Разходите и таксите, посочени в член 45, параграф 2 от Регламент (ЕС) 2019/1238 във връзка с натрупания капитал на осигурено по Основен ПЕПП лице в края на съответната година, обхващат всички действителни разходи и такси, направени/платени пряко на равнището на доставчика или на равнището на дейности, възложени на трети лица, включително съответните управленски и административни разходи и такси, свързани със спестяването в Основния ПЕПП и с дистрибуцията на Основния ПЕПП. Тези разходи и такси включват по-конкретно следните разходи:
               
                           а)
                        
                        
                           административни разходи;
                        
                     
                           б)
                        
                        
                           инвестиционни разходи;
                        
                     
                           в)
                        
                        
                           разходи за дистрибуция.
                        
                     
            
               2.   Евентуалните разходи и такси, свързани с допълнителни елементи или характеристики на Основния ПЕПП, които не се изискват съгласно член 45 от Регламент (ЕС) 2019/1238, и разходи и такси във връзка с услугите по прехвърляне, предвидени в член 54 от Регламент (ЕС) 2019/1238, не се включват в разходите, посочени в член 45, параграф 2 от Регламент (ЕС) 2019/1238.
            
         
         
            Член 13
            Разходи и такси за гаранции, предоставени по основния ПЕПП
            
               1.   Ако Основният ПЕПП предвижда гаранция върху капитала, дължима в началото на фазата на изплащане и по време на фазата на изплащане, както е предвидено в член 45, параграф 1 от Регламент (ЕС) 2019/1238, разходите, пряко свързани с тази капиталова гаранция, не се включват в разходите, посочени в член 45, параграф 2 от Регламент (ЕС) 2019/1238.
            
            
               2.   Доставчикът на ПЕПП оповестява изрично и отделно разходите, начислени за капиталовата гаранция, в раздела „Какви са разходите?“ в ПЕПП КИД, и в раздела „Как се е променил моят ПЕПП през последните 12 месеца?“ в извлечението от индивидуалната партида за ПЕПП.
            
            
               3.   Когато е целесъобразно, доставчикът на ПЕПП е в състояние представи по искане на компетентния национален орган или на ЕОЗППО доказателства, че съответните разходи са пряко свързани с капиталовата гаранция.
            
         
         ГЛАВА VI
         
            ТЕХНИКИ ЗА НАМАЛЯВАНЕ НА РИСКА
         
         
            Член 14
            Цел на техниките за намаляване на риска
            
               1.   Когато използват техниките за намаляване на риска за инвестиционната стратегия на ПЕПП, доставчиците на ПЕПП определят цел в съответствие с конкретната цел за пенсионно осигуряване на осигуреното по ПЕПП лице или група от осигурени по ПЕПП лица в съответствие с условията, определени в член 47, параграф 2 от Регламент (ЕС) 2019/1238.
            
            
               2.   Доставчикът на ПЕПП определя техниката за намаляване на риска, така че да се постигне целта за осигуряване на стабилен и подходящ индивидуален бъдещ пенсионен доход от ПЕПП, вземайки под внимание очакваната оставаща продължителност на индивидуалната фаза на натрупване на осигуреното по ПЕПП лице или на групата осигурени по ПЕПП лица и избрания от осигуреното по ПЕПП лице вариант за изплащане. За постигане на тази цел техниката за намаляване на риска се определя по следния начин:
               
                           а)
                        
                        
                           да гарантира, че очакваната загуба, дефинирана като отрицателната разлика между прогнозната сума на вноските и прогнозния натрупан капитал в края на фазата на натрупване, не превишава 20 % при кризисния сценарий, което съответства на петия процентил от разпределението;
                        
                     
                           б)
                        
                        
                           да е насочена към надвишаване на годишния темп на инфлация с най-малко 80 % вероятност за фаза на натрупване с продължителност 40 години;
                        
                     
                           в)
                        
                        
                           да взема предвид резултатите от стохастичното моделиране.
                        
                     
            
               3.   За Основния ПЕПП, когато доставчикът на ПЕПП не предлага капиталова гаранция, както е посочено член 13, той използва инвестиционна стратегия, която, при отчитане на резултатите от стохастичното моделиране, осигурява възвръщане на капитала в началото на фазата на изплащане и по време на фазата на изплащане с вероятност най-малко 92,5 %. Когато обаче при сключването на договора за Основния ПЕПП оставащата фаза на натрупване е десет или по-малко от десет години, може да се използва вероятност най-малко 80 % при прилагането на инвестиционната стратегия.
            
            
               4.   Когато определя техника за намаляване на риска за група осигурени по ПЕПП лица, доставчикът на ПЕПП разработва тази техника по такъв начин, че да осигури справедлива и еднаква защита за всяко отделно осигурено по ПЕПП лице в групата и да възпира опортюнистично поведение на отделни осигурени по ПЕПП лица в групата.
            
            
               5.   Доставчиците на ПЕПП гарантират, че всяко обвързано с резултати възнаграждение на лица, действащи от негово име и прилагащи техниките за намаляване на риска, допринася за целите на техниките за намаляване на риска.
            
            
               6.   Доставчиците на ПЕПП гарантират уместността, ефикасността и ефективността на техниката за намаляване на риска чрез специална процедура и разпоредби, предвидени в рамката за контрол и управление на продукта съгласно изискванията на член 25 от Регламент (ЕС) 2019/1238. Посочената рамка подлежи на надзорен преглед и надзорна отчетност.
            
            
               7.   Когато осигуреното по ПЕПП лице избере друг инвестиционен вариант съгласно член 44 от Регламент (ЕС) 2019/1238 или промени своя доставчик на ПЕПП съгласно член 20, параграф 5 или член 52 от същия регламент, доставчикът на ПЕПП разпределя на напускащото осигурено по ПЕПП полагащата се част от резервите, ако има такива, и възвръщаемостта на инвестициите. Доставчикът на ПЕПП гарантира, че разпределението е еднакво справедливо за напускащото осигурено по ПЕПП лице и за останалите осигурени по ПЕПП лица.
            
            
               8.   В случай на неблагоприятни икономически условия през трите години, непосредствено предхождащи очаквания край на оставащата част от фазата на натрупване на осигуреното по ПЕПП лице, доставчикът на ПЕПП удължава последната фаза от жизнения цикъл или прилаганата техника за намаляване на риска с подходящ допълнителен период с максимална продължителност до три години след първоначално очаквания край на фазата на натрупване. Такова удължаване става при изрично съгласие от страна на осигуреното по ПЕПП лице и се извършва в съответствие с условията, посочени в член 47 от Регламент (ЕС) 2019/1238.
            
         
         
            Член 15
            Жизнен цикъл
            
               1.   Когато използва техника за намаляване на риска, която адаптира разпределението на инвестициите с цел да се намалят финансовите рискове при инвестициите, съответстващи на оставащия срок, доставчикът на ПЕПП определя средните експозиции на капиталови и дългови инструменти, като осигури съобразност с член 41 от Регламент (ЕС) 2019/1238 за всички потенциални подпортфейли, съответстващи на фазите на жизнения цикъл.
            
            
               2.   Доставчикът на ПЕПП проектира жизнения цикъл по такъв начин, че да гарантира, че осигурените по ПЕПП лица, които са най-далеч от очаквания край на фазата на натрупване, инвестират до определена в договора степен в дългосрочни инвестиции, които се ползват от по-висока възвръщаемост поради специфичните си по-високи рискове и характеристики на възвръщаемостта, включително характеристики, свързани с ликвидността или с капиталовите инструменти. За осигурените по ПЕПП лица, които са най-близо до очаквания край на фазата на натрупване, доставчикът на ПЕПП гарантира, че инвестициите са преобладаващо ликвидни, с високо качество и с фиксирана доходност.
            
         
         
            Член 16
            Формиране на резерви
            
               1.   Когато използват техника за намаляване на риска, включваща формиране на резерви от вноските на осигурените по ПЕПП лица или от възвръщаемостта на инвестициите, доставчиците на ПЕПП посочват в договора за ПЕПП по прозрачен и разбираем начин правилата за разпределяне на натрупания капитал и на възвръщаемостта на инвестициите по индивидуалната сметка на осигуреното по ПЕПП лице към и от резервите, и ако е приложимо — към съответната група осигурени по ПЕПП лица.
            
            
               2.   Доставчикът на ПЕПП разпределя по прозрачен и разбираем начин вноските и възвръщаемостта на инвестициите в обособените активи към резервите с цел в периоди на положителна възвръщаемост на инвестициите да формира адекватни резерви. Също така в периоди на отрицателна възвръщаемост на инвестициите доставчикът на ПЕПП насочва по справедлив и прозрачен начин част от резервите към сметката на осигуреното по ПЕПП лице и ако е приложимо — към съответната група осигурени по ПЕПП лица.
            
            
               3.   Доставчикът на ПЕПП ясно определя и обособява инвестираните активи за осигурените по ПЕПП лица. Доставчикът на ПЕПП не може да търгува за своя сметка с активите, обособени за осигурените по ПЕПП лица.
            
            
               4.   През първите десет години след създаването на нов ПЕПП доставчикът на ПЕПП може да участва във формирането на резерви, като предостави заем или капиталова инвестиция в активите на осигурените по ПЕПП лица. В такъв случай доставчикът на ПЕПП посочва и представя по ясен и разбираем начин в договора за ПЕПП редът и условията за своето участие и участието в печалбата, както и схемата за постепенното изтегляне на инвестициите през максималния период от десет години.
            
         
         
            Член 17
            Гаранции за минимална възвръщаемост
            
               1.   Когато доставчикът на ПЕПП предлага гаранции за минимална възвръщаемост, той ясно описва характеристиките на гаранцията, включително ограничения и прагове, и посочва дали тя се отнася за възвръщаемост, коригирана за отразяване на инфлацията, или за номинална възвръщаемост.
            
            
               2.   В ПЕПП КИД и впоследствие в извлечението от индивидуалната партида за ПЕПП доставчикът на ПЕПП изрично посочва дали размерът на гаранцията е или не е коригиран за годишния процент на инфлация.
            
         
         
            Член 18
            Цялостна оценка на рисковете и възвръщаемостта на ПЕПП
            За целите на членове 3, 4, 5, 10 и 14 доставчиците на ПЕПП прилагат методиките, предвидени в приложение III.
         
         
            Член 19
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 198, 25.7.2019 г., стр. 1.
         
            (2)  Делегиран регламент (ЕС) 2017/653 на Комисията от 8 март 2017 г. за допълване на Регламент (ЕС) № 1286/2014 на Европейския парламент и на Съвета относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) чрез определяне на регулаторните технически стандарти за представянето, съдържанието, преразглеждането и изменението на основните информационни документи, както и за условията за изпълнение на изискването за предоставяне на тези документи (ОВ L 100, 12.4.2017 г., стр. 1).
         
            (3)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).
         
            (4)  Регламент (ЕС) № 1286/2014 на Европейския парламент и на Съвета от 26 ноември 2014 г. относно основните информационни документи за пакети с инвестиционни продукти на дребно и основаващи се на застраховане инвестиционни продукти (ПИПДОЗИП) (ОВ L 352, 9.12.2014 г., стр. 1).
      
      
         
            ПРИЛОЖЕНИЕ I
            ОБРАЗЕЦ НА КЛЮЧОВИЯ ИНФОРМАЦИОНЕН ДОКУМЕНТ ЗА ПЕПП
            
               Част I. Указания за попълване на образеца на ключовия информационен документ за ПЕПП
            
            
                     
                        1.
                     
                     
                        Доставчиците на ПЕПП спазват последователността на разделите, заглавията, средствата за представяне и иконите, посочени в образеца на ключовия информационен документ за ПЕПП в част II от настоящото приложение, в който обаче не се определят параметри относно дължината на отделните раздели и поставянето на разделители на страници, но при разпечатване на хартия документът следва да заема общо максимум пет страници с формат А4.
                     
                  
                     
                        2.
                     
                     
                        Под поставеното на видно място заглавие „Ключов информационен документ за ПЕПП“ се добавя следният текст: „Настоящият документ Ви предоставя основната информация за този паневропейски персонален пенсионен продукт (ПЕПП). Документът не е с рекламна цел. Информацията се изисква по закон, за да Ви помогне да разберете естеството, рисковете, разходите, потенциалните печалби и загуби от този продукт и да Ви помогне да го сравните с други ПЕПП.“
                     
                  
                     
                        3.
                     
                     
                        Доставчиците на ПЕПП може да включат в образеца код за бърза реакция (QR code) с препратка към електронната версия на ПЕПП КИД.
                     
                  
                     
                        4.
                     
                     
                        В началото на образеца в раздела, озаглавен „ПЕПП накратко“ доставчиците на ПЕПП посочват следната информация:
                        
                                    а)
                                 
                                 
                                    прогнозния натрупан капитал при месечна вноска 100 EUR за период от 40 години при неблагоприятен и при благоприятен сценарий;
                                 
                              
                                    б)
                                 
                                 
                                    общите годишни разходи като процент от натрупания капитал въз основа на месечни вноски от 100 EUR;
                                 
                              
                                    в)
                                 
                                 
                                    класификацията на обобщаващия показател за риска; и
                                 
                              
                                    г)
                                 
                                 
                                    декларация дали продуктът осигурява гаранция.
                                 
                              
                  
                     
                        5.
                     
                     
                        Доставчикът на ПЕПП добавя и следната декларация: „Описаният в настоящия документ пенсионен продукт е дългосрочен продукт с ограничена възможност за изплащане, който не може да бъде преустановен по всяко време.“
                     
                  
                     
                        6.
                     
                     
                        В следващия раздел доставчикът на ПЕПП може да добави своята търговска марка или лого и задължително посочва следната информация:
                        
                                    а)
                                 
                                 
                                    идентификационните данни и данните за контакт на доставчика на ПЕПП;
                                 
                              
                                    б)
                                 
                                 
                                    компетентните органи по отношение на доставчика на ПЕПП;
                                 
                              
                                    в)
                                 
                                 
                                    наименованието на ПЕПП и регистрационния номер на ПЕПП в централния публичен регистър;
                                 
                              
                                    г)
                                 
                                 
                                    под „вид продукт“ — дали е Основен ПЕПП или не; ако не е — дали ПЕПП КИД се отнася за конкретен алтернативен инвестиционен вариант или дава обща информация за набор от алтернативни инвестиционни варианти; както и
                                 
                              
                                    д)
                                 
                                 
                                    датата на документа.
                                 
                              
                  
                     
                        7.
                     
                     
                        Под заглавието „Как се инвестират парите ми?“ доставчикът на ПЕПП представя информацията съгласно член 3, параграф 1. Доставчиците на ПЕПП може да използват дясната колона или основното поле, за да представят информация в съответствие с член 3, параграф 10 от настоящия регламент.
                     
                  
                     
                        8.
                     
                     
                        Под заглавието „За кого е предназначен продуктът?“ доставчикът на ПЕПП представя информацията съгласно член 3, параграф 2 от настоящия регламент.
                     
                  
                     
                        9.
                     
                     
                        Под заглавието „Гарантирани ли са спестяванията ми?“ доставчикът на ПЕПП посочва следното:
                        
                                    а)
                                 
                                 
                                    дали Oсновният ПЕПП осигурява гаранция върху капитала или е под формата на техника за намаляване на риска, която е в съответствие с целта да се позволи на осигуреното по ПЕПП лице да си възвърне капитала; или
                                 
                              
                                    б)
                                 
                                 
                                    дали и в каква степен всеки алтернативен инвестиционен вариант, ако е приложим, предоставя гаранция или техника за намаляване на риска.
                                 
                              
                  
                     
                        10.
                     
                     
                        Под заглавието „Какво ще стане, когато се пенсионирам?“ доставчикът на ПЕПП представя информацията съгласно член 3, параграф 3 от настоящия регламент.
                     
                  
                     
                        11.
                     
                     
                        Под заглавието „Какво ще стане със спестяванията ми по ПЕПП, ако почина/получа увреждания/живея по-дълго от предвиденото в договора ми за ПЕПП?“, доставчикът на ПЕПП представя информацията съгласно член 3, параграф 4 от настоящия регламент.
                     
                  
                     
                        12.
                     
                     
                        Под заглавието „Какво ще стане, ако се преместя в друга държава?“ доставчикът на ПЕПП представя информацията съгласно член 3, параграф 5 от настоящия регламент. Доставчиците на ПЕПП могат да използват дясната колона или основното поле, за да посочат къде може да се намери допълнителна информация.
                     
                  
                     
                        13.
                     
                     
                        Под заглавието „Мога ли да изтегля капитала си предсрочно?“ доставчикът на ПЕПП включва декларация относно последиците за осигуреното по ПЕПП лице:
                        
                                    а)
                                 
                                 
                                    при ранно плащане, включително всички приложими такси, санкции и възможна загуба на капиталова защита и евентуално на други предимства и стимули; както и
                                 
                              
                                    б)
                                 
                                 
                                    ако осигуреното по ПЕПП лице спре да прави вноски по ПЕПП, включително всички приложими такси, санкции и възможна загуба на капиталова защита и евентуално на други предимства и стимули.
                                 
                              
                  
                     
                        14.
                     
                     
                        Под заглавието „Мога ли да сменя доставчика си?“ доставчикът на ПЕПП представя информацията съгласно член 3, параграф 6 от настоящия регламент. Доставчиците на ПЕПП могат да използват дясната колона или основното поле, за да посочат къде може да се намери допълнителна информация.
                     
                  
                     
                        15.
                     
                     
                        Под заглавието „Мога ли да променя инвестиционния си вариант?“ доставчикът на ПЕПП представя информацията съгласно член 3, параграф 7 от настоящия регламент.
                     
                  
                     
                        16.
                     
                     
                        Под заглавието „Ще бъдат ли парите ми инвестирани по начин, съобразен с устойчивото развитие?“ доставчикът на ПЕПП представя информацията съгласно член 3, параграф 8 от настоящия регламент. Доставчиците на ПЕПП могат да използват дясната колона или основното поле, за да посочат къде може да се намери допълнителна информация.
                     
                  
                     
                        17.
                     
                     
                        Под заглавието „Договорът регламентиран ли е в законодателството на [държава членка]?“ доставчикът на ПЕПП представя информация относно правото, приложимо към договора за ПЕПП, когато страните не могат свободно да избират право, или ако страните са свободни да изберат приложимото право — относно правото, което доставчикът на ПЕПП предлага да бъде избрано.
                     
                  
                     
                        18.
                     
                     
                        Под заглавието „Мога ли да се откажа или да променя решението си?“ доставчикът на ПЕПП представя информацията съгласно член 3, параграф 9 от настоящия регламент.
                     
                  
                     
                        19.
                     
                     
                        Под заглавието „Какъв е рисковият профил на този продукт?“ доставчикът на ПЕПП представя информацията съгласно член 4, параграф 1 от настоящия регламент. Доставчиците на ПЕПП могат да използват дясната колона или основното поле, за да посочат къде може да се намери допълнителна информация, по-специално относно прилаганите методики за обобщаващия показател за риска.
                     
                  
                     
                        20.
                     
                     
                        Под заглавието „Има ли риск да загубя целия си инвестиран капитал?“ доставчикът на ПЕПП представя информацията съгласно член 4, параграф 2 от настоящия регламент.
                     
                  
                     
                        21.
                     
                     
                        Под заглавието „Какво да очаквам след като се пенсионирам?“, представяйки информацията съгласно член 4, параграфи 3 и 4, доставчикът на ПЕПП посочва информацията съгласно член 4, параграф 3, букви а) — в), както следва:
                        
                                    а)
                                 
                                 
                                    неблагоприятния сценарий в категорията „ако резултатите от Вашите инвестиции не са задоволителни“;
                                 
                              
                                    б)
                                 
                                 
                                    добрия прогнозен сценарий в категорията „ако резултатите от Вашите инвестиции са средно успешни“;
                                 
                              
                                    в)
                                 
                                 
                                    благоприятния сценарий в категорията „ако резултатите от Вашите инвестиции са много добри“;
                                 
                              
                                    г)
                                 
                                 
                                    прогнозите съответно за 40-годишния период на натрупване при „сегашна възраст 25 г.“, за 30-годишния период на натрупване при „сегашна възраст 35 г.“, за 20-годишния период на натрупване при „сегашна възраст 45 г.“ и за 10-годишния период на натрупване при „сегашна възраст 55 г.“
                                 
                              
                  
                     
                        22.
                     
                     
                        Под заглавието „Какво да очаквам след като се пенсионирам?“ доставчикът на ПЕПП посочва, че данъчното право на държавата членка на пребиваване на осигуреното по ПЕПП лице може да окаже въздействие върху действително изплащаните суми.
                     
                  
                     
                        23.
                     
                     
                        В раздела, озаглавен „Какво става, ако [наименование на доставчика на ПЕПП] не е в състояние да изплати дължимата сума?“ доставчикът на ПЕПП дава кратко описание на това дали съответната загуба се покрива от схемата за обезщетение на инвеститора или от гаранционна схема и ако е така, коя е схемата, наименованието на гаранта и кои рискове са покрити от схемата и кои — не.
                     
                  
                     
                        24.
                     
                     
                        Под заглавието „Еднократни разходи“ доставчикът на ПЕПП представя разходите за сключване на договора и еднократните такси, дължими, ако договорът бъде прекратен в рамките на пет години.
                     
                  
                     
                        25.
                     
                     
                        Под заглавието „Годишни разходи“ доставчикът на ПЕПП представя информацията съгласно член 5, параграфи 1 и 3. Доставчиците на ПЕПП могат да използват дясната колона или основното поле, за да разяснят всички допълнителни разходи, които доставчикът на ПЕПП или дистрибуторът на ПЕПП начислява, и да предоставят информация, подробно излагаща всички разходи за дистрибуция, които не са включени в разходите, посочени в предходните раздели, така че осигуреното по ПЕПП лице да има възможност да разбере съвкупното въздействие, което тези сумарни разходи оказват върху възвръщаемостта на инвестицията.
                     
                  
                     
                        26.
                     
                     
                        В раздела, озаглавен „Какви са специфичните изисквания по отношение на подсметката, която съответства на [моята държава членка на пребиваване]?“ и в подраздела, озаглавен „Изисквания за фазата на натрупване“, доставчикът на ПЕПП описва условията за фазата на натрупване, както са определени от държавата членка на пребиваване на осигуреното по ПЕПП лице. В подраздела, озаглавен „Изисквания за фазата на изплащане“, доставчикът на ПЕПП описва условията за фазата на изплащане, както са определени от държавата членка на пребиваване на осигуреното по ПЕПП лице.
                     
                  
                     
                        27.
                     
                     
                        В раздела, озаглавен „Как мога да подам жалба?“, доставчикът на ПЕПП представя информация относно начина, по който дадено осигурено по ПЕПП лице може да подаде жалба относно ПЕПП или относно поведението на доставчика или дистрибутора на ПЕПП.
                     
                  
               Част II. Образец
            
            
               
            
               
            
               
            
               
            
               
         
      
      
         
            ПРИЛОЖЕНИЕ II
            ОБРАЗЕЦ НА ИЗВЛЕЧЕНИЕ ОТ ИНДИВИДУАЛНАТА ПАРТИДА ЗА ПЕПП
            
               Част I. Указания за попълване на образеца на извлечение от индивидуалната партида за ПЕПП
            
            
                     
                        1.
                     
                     
                        Доставчиците на ПЕПП спазват последователността на разделите, заглавията, средствата или диаграмите за представяне и иконите, посочени в образеца, в който обаче не се определят параметри относно дължината на отделните раздели и поставянето на разделители на страница.
                     
                  
                     
                        2.
                     
                     
                        Доставчиците на ПЕПП могат да включат в образеца код за бърза реакция (QR code) с препратка към електронната версия на извлечението от индивидуалната партида за ПЕПП и могат да добавят своята търговска марка или лого.
                     
                  
                     
                        3.
                     
                     
                        Под заглавието „Каква възвръщаемост ще получа при пенсиониране?“ доставчикът на ПЕПП представя резултатите от следните сценарии:
                        
                                    а)
                                 
                                 
                                    неблагоприятния сценарий в категорията „ако резултатите от инвестициите не са задоволителни“;
                                 
                              
                                    б)
                                 
                                 
                                    добрия прогнозен сценарий в категорията „ако резултатите от инвестициите са средно успешни“;
                                 
                              
                                    в)
                                 
                                 
                                    благоприятния сценарий в категорията „ако резултатите от инвестициите са много добри“.
                                 
                              
                  
               Част II. Образец
            
            
               
            
               
            
               
         
      
      
         
            ПРИЛОЖЕНИЕ III
            ВХОДЯЩИ ДАННИ, ДОПУСКАНИЯ И МЕТОДИКИ
            
               Част I. Методика, залегнала в основата на представянето на риска и възвръщаемостта
            
            
               Обобщаващ показател за риска
            
            
                     
                        1.
                     
                     
                        Доставчиците на ПЕПП разпределят Основния ПЕПП и отделните алтернативни инвестиционни варианти в четири различни категории: „1“, „2“, „3“ и „4“. Разпределението се основава на:
                        
                                    а)
                                 
                                 
                                    риска да не се възвърнат вноските, коригирани за отразяване на инфлацията;
                                 
                              
                                    б)
                                 
                                 
                                    очаквания недостиг; и
                                 
                              
                                    в)
                                 
                                 
                                    трябва да се сравни с очакваната възвръщаемост от гледна точка на достигане на определено равнище на плащанията съгласно ПЕПП по целесъобразност в началото или по време на фазата на изплащане.
                                 
                              
                  
                     
                        2.
                     
                     
                        За да изчислят риска да не се възвърнат вноските, коригирани за отразяване на инфлацията, доставчиците на ПЕПП определят чрез стохастичен метод диапазона на очаквания натрупан капитал в края на периода на натрупване за общи осигурени по ПЕПП лица, общи дължини на периодите на натрупване и стандартизирани равнища на вноски. След стохастично симулиране рискът се изразява като вероятността в процентни пунктове, която е резултат от преобразуване на броя на наблюденията, при които сумата на коригираните за отразяване на инфлацията вноски е по-висока от очакваната стойност на натрупания капитал в края на периода на натрупване, сравнени с броя на всички наблюдения.
                     
                  
                     
                        3.
                     
                     
                        Рискът за отделния инвестиционен вариант да не се възвърнат вноските, коригирани за отразяване на инфлацията, се разпределя в различните категории, както следва:
                        
                                    Категории
                                 
                                 
                                    Периоди на натрупване
                                 
                              
                                    40 години
                                 
                                 
                                    30 години
                                 
                                 
                                    20 години
                                 
                                 
                                    10 години
                                 
                              
                                    1
                                 
                                 
                                    до 13,75 %
                                 
                                 
                                    до 17 %
                                 
                                 
                                    до 27 %
                                 
                                 
                                    до 36 %
                                 
                              
                                    2
                                 
                                 
                                    13,8 до 16,55 %
                                 
                                 
                                    17 до 19,75 %
                                 
                                 
                                    27 до 29,25 %
                                 
                                 
                                    36 до 43,25 %
                                 
                              
                                    3
                                 
                                 
                                    16,6 до 19,35 %
                                 
                                 
                                    19,8 до 22,55 %
                                 
                                 
                                    29,3 до 31,55 %
                                 
                                 
                                    43,3 до 50,55 %
                                 
                              
                                    4
                                 
                                 
                                    над 19,4 %
                                 
                                 
                                    над 22,6 %
                                 
                                 
                                    над 31,6 %
                                 
                                 
                                    над 50,6 %
                                 
                              Когато категорията на риска на инвестиционния вариант е различна за различните периоди на натрупване, се използва най-високата категория на риска.
                     
                  
                     
                        4.
                     
                     
                        За да изчислят очаквания недостиг, доставчиците на ПЕПП определят чрез стохастичен метод диапазона на очаквания натрупан капитал в края на периода на натрупване за общи осигурени по ПЕПП лица, общи дължини на периодите на натрупване и стандартизирани равнища на вноски. След стохастично симулиране рискът се изразява като процент на очаквания недостиг спрямо сумата на вноските, коригирани за отразяване на инфлацията. Очакваният недостиг се определя от наблюденията, при които коригираните за отразяване на инфлацията вноски са по-високи от очакваната стойност на натрупания капитал в края на периода на натрупване и средните загуби за тези наблюдения.
                     
                  
                     
                        5.
                     
                     
                        Рискът на отделния инвестиционен вариант по отношение на очаквания недостиг се разпределя в различните категории, както следва:
                        
                                    Категории
                                 
                                 
                                    Периоди на натрупване
                                 
                              
                                    40 години
                                 
                                 
                                    30 години
                                 
                                 
                                    20 години
                                 
                                 
                                    10 години
                                 
                              
                                    1
                                 
                                 
                                    до -20 %
                                 
                                 
                                    до -17 %
                                 
                                 
                                    до -13 %
                                 
                                 
                                    до -8 %
                                 
                              
                                    2
                                 
                                 
                                    -20 до -23 %
                                 
                                 
                                    -17 до -20,25 %
                                 
                                 
                                    -13 до -16,5 %
                                 
                                 
                                    -8 до -11,25 %
                                 
                              
                                    3
                                 
                                 
                                    -23,5 до -26,5 %
                                 
                                 
                                    -20,3 до -23,55 %
                                 
                                 
                                    -16,6 до -20,1 %
                                 
                                 
                                    -11,3 до -14,55 %
                                 
                              
                                    4
                                 
                                 
                                    над -26,5 %
                                 
                                 
                                    над -23,6 %
                                 
                                 
                                    над -20,1 %
                                 
                                 
                                    над -14,6 %
                                 
                              Когато категорията на риска на инвестиционния вариант е различна за различните периоди на натрупване, се използва най-високата категория на риска.
                     
                  
                     
                        6.
                     
                     
                        За да изчислят очакваната възвръщаемост за достигане на определено равнище на плащанията съгласно ПЕПП, доставчиците на ПЕПП определят чрез стохастичен метод диапазона на очаквания натрупан капитал в края на периода на натрупване за общи осигурени по ПЕПП лица, общи дължини на периодите на натрупване и стандартизирани равнища на вноските. Доставчиците на ПЕПП изразяват възвръщаемостта от гледна точка на медианния натрупан капитал в края на периода на натрупване като кратно на сумата от вноските, коригирани за отразяване на инфлацията.
                     
                  
                     
                        7.
                     
                     
                        Възвръщаемостта на отделния инвестиционен вариант за достигане на определено равнище на плащанията съгласно ПЕПП се разпределя в различните категории, както следва:
                        
                                    Категории
                                 
                                 
                                    Периоди на натрупване
                                 
                              
                                    40 години
                                 
                                 
                                    30 години
                                 
                                 
                                    20 години
                                 
                                 
                                    10 години
                                 
                              
                                    1
                                 
                                 
                                    до 1,7
                                 
                                 
                                    до 1,3
                                 
                                 
                                    до 1,08
                                 
                                 
                                    до 0,93
                                 
                              
                                    2
                                 
                                 
                                    1,7 до 2,03
                                 
                                 
                                    1,3 до 1,45
                                 
                                 
                                    1,08 до 1,165
                                 
                                 
                                    0,93 до 0,985
                                 
                              
                                    3
                                 
                                 
                                    2,035 до 2,36
                                 
                                 
                                    1,455 до 1,61
                                 
                                 
                                    1,17 до 1,255
                                 
                                 
                                    0,99 до 1,045
                                 
                              
                                    4
                                 
                                 
                                    над 2,365
                                 
                                 
                                    над 1,615
                                 
                                 
                                    над 1,26
                                 
                                 
                                    над 1,05
                                 
                              Когато категорията на възвръщаемост на инвестиционния вариант е различна за различните периоди на натрупване, се използва най-ниската категория на възвръщаемост.
                     
                  
                     
                        8.
                     
                     
                        За да обобщят резултатите от категоризирането на отделните инвестиционни варианти спрямо обобщаващия показател за риска, доставчиците на ПЕПП:
                        
                                    а)
                                 
                                 
                                    сравняват двете категории на риска и когато стойността на категориите е различна, избират по-високата;
                                 
                              
                                    б)
                                 
                                 
                                    сравняват получената категория на риска със стойността на категорията на възвръщаемост за дадения доставчик на ПЕПП за допълване на информацията съгласно член 4, параграф 1 от настоящия регламент, съпоставяйки възвръщаемостта на инвестиционния вариант и неговата рискованост.
                                 
                              
                  
               Сценарии за резултатите
            
            
                     
                        9.
                     
                     
                        Доставчиците на ПЕПП определят чрез стохастичен метод очакваните плащания съгласно ПЕПП по целесъобразност в началото или по време на фазата на изплащане, като вземат под внимание следното:
                        
                                    а)
                                 
                                 
                                    стандартните или персонализираните равнища на вноските;
                                 
                              
                                    б)
                                 
                                 
                                    продължителността на фазата на натрупване;
                                 
                              
                                    в)
                                 
                                 
                                    очакваната продължителност на живота на средностатистическото осигурено по ПЕПП лице, когато е уместно;
                                 
                              
                                    г)
                                 
                                 
                                    тенденциите при ръста на работната заплата, когато е приложимо;
                                 
                              
                                    д)
                                 
                                 
                                    очакваната номинална възвръщаемост на инвестициите, следваща инвестиционната стратегия, разпределението на стратегическите инвестиции;
                                 
                              
                                    е)
                                 
                                 
                                    годишния процент на инфлация, и
                                 
                              
                                    ж)
                                 
                                 
                                    равнищата на разходите.
                                 
                              
                  
                     
                        10.
                     
                     
                        Стойностите на очакваните плащания съгласно ПЕПП при различните сценарии за резултатите се определят в съответствие със стохастичното разпределение на очакваните плащания съгласно ПЕПП:
                        
                                    а)
                                 
                                 
                                    благоприятният сценарий е стойността на плащанията съгласно ПЕПП при 85-ия процентил от разпределението;
                                 
                              
                                    б)
                                 
                                 
                                    добрият прогнозен сценарий е стойността на плащанията съгласно ПЕПП при 50-ия процентил от разпределението;
                                 
                              
                                    в)
                                 
                                 
                                    неблагоприятният сценарий е стойността на плащанията съгласно ПЕПП при 15-ия процентил от разпределението;
                                 
                              
                                    г)
                                 
                                 
                                    кризисният сценарий е стойността на плащанията съгласно ПЕПП при 5-ия процентил от разпределението.
                                 
                              
                  
               Част II. Правила за определяне на допусканията относно прогнозните пенсионни плащания
            
            
               Годишно ниво на номиналната възвръщаемост на инвестициите
            
            
                     
                        11.
                     
                     
                        Доставчиците на ПЕПП определят очакваната номинална възвръщаемост на инвестициите за Основния ПЕПП и за алтернативните инвестиционни варианти, като приложат подходящ стохастичен подход, отразяващ съответната инвестиционна стратегия, стратегическото разпределяне на инвестициите и техниката за намаляване на риска, прилагана по отношение на отделния инвестиционен вариант.
                     
                  
                     
                        12.
                     
                     
                        При определяне на различните елементи на стохастичния модел доставчиците на ПЕПП трябва да използват годишния процент на инфлация и могат да разгледат възможността за прилагане на модулен подход за стохастичното изчисляване най-малко на:
                        
                                    а)
                                 
                                 
                                    номиналните лихвени проценти;
                                 
                              
                                    б)
                                 
                                 
                                    кредитния спред, включително миграция и неизпълнение, и
                                 
                              
                                    в)
                                 
                                 
                                    възвръщаемостта на собствения капитал.
                                 
                              
                  
                     
                        13.
                     
                     
                        За определянето на номиналните лихвени проценти доставчикът на ПЕПП може да използва модела G2++ за краткосрочна ставка, описан от Brigo et al. (2006) (1), който е равностоен на двуфакторния модел на Hull-White и допуска отрицателни лихвени проценти. Неговото функциониране се определя от пет параметъра, по два за всеки от факторите и един за корелацията. Компонентите на двуизмерния процес на Винер се съпоставят, а детерминистичен коефициент на изместване дава възможност за пълно съответствие между първоначалната срочна структура и пазарните курсове.
                        Стохастичните диференциални уравнения за двата коефициента x(t) и y(t) са
                        
                           
                        и
                        
                           ,
                        където a, b, σ и η са положителни параметри, а  и  са корелирани процеси на Винер при риск-неутралната мярка . Корелационният параметър ρ се определя чрез
                        
                           .
                     
                  
                     
                        14.
                     
                     
                        Риск-неутралната оценка при използване на риск-неутралната мярка  изисква адаптиране към действителната мярка, която може да бъде избрана като непроменлива, независеща от времето цена на риска.
                     
                  
                     
                        (15)
                     
                     
                        Като се използва теоремата на Гирсанов, изчисляването става по следния начин:
                        
                           
                        където λi
                            е пазарната цена на риска. Тогава динамиката при мярката  може да се опише като
                        
                           
                        и
                        
                           .
                        Процесът на краткосрочна ставка r(t) е сумата от двата коефициента и детерминистичното изместване, т.е.
                        
                           r(t) = x(t) + y(t) + φ(t),
                        където за детерминистичния коефициент на изместване φ(t)
                        
                           
                        е в сила. В това уравнение fM
                            (0, T) означава пазарният моментен форуърден лихвен процент в начален момент 0 при хоризонт T.
                     
                  
                     
                        16.
                     
                     
                        Следвайки модела G2++ се намират аналитични решения за цената на облигация с нулев купон чрез определяне на
                        
                           ,
                        
                           ,
                        и
                        
                           
                        За което цената на облигация с нулев купон при модела G2++ е
                        
                           P(t,T) = A(t,T) e
                              –B
                           
                           (
                           
                              a,t,T
                           
                           )
                           
                              x
                           
                           (
                           
                              t
                           
                           )
                           
                              –B
                           
                           (
                           
                              b,t,T
                           
                           )
                           
                              y
                           
                           (
                           
                              t
                           
                           ).
                        
                           PM
                            (t,T) тук обозначава пазарната цена на облигация с нулев купон в момент t за падеж T.
                     
                  
                     
                        17.
                     
                     
                        Доставчикът на ПЕПП може да използва цените от модела, за да определи възвръщаемостта на безрисковите инвестиции в облигации. Освен това краткосрочната ставка може да се използва като входни данни при моделирането на възвръщаемостта на собствения капитал и евентуално за възвръщаемостта на имущество.
                     
                  
                     
                        18.
                     
                     
                        За определянето на кредитни спредове доставчикът на ПЕПП може да използва симулацията на кредитни спредове, за да комбинира срочната структура на безрискова облигация с нулев купон за получаване на срочна структура на облигация с нулев купон с кредитен риск. Нивата на риска за облигации от класове с различен кредитен рейтинг може да се моделират чрез използване на методите на Cox-Ingersoll-Ross (CIR). В риск-неутралната мярка нивото на риска πi се развива съгласно стохастичното диференциално уравнение:
                        
                           
                        заедно с условието 2kθ > σ
                           2, за да се запази π(t) положително за всички стойности на t. Ако приемем пазарна цена на риска в следната форма:
                        
                           ,
                        динамиката в реални условия се дава от
                        
                           .
                     
                  
                     
                        19.
                     
                     
                        Доставчиците на ПЕПП могат да моделират нивата на риска за класове с рейтинг AAA (i = 1), AA, A, BBB и BB(i = 5), евентуално диференцирани за корпоративни, покрити и други видове облигации. След това се изчисляват вероятностите за неизпълнение pi
                            (t,T) като резултат от цените по CIR Pi
                            (t,T) в момент t за падеж T, т.е.
                        
                           
                        където
                        
                           ,
                        
                            и
                        
                           .
                        След това спредовете si
                            (t,T)се определят чрез
                        
                           ,
                        където δ е процентът на възстановяване.
                     
                  
                     
                        20.
                     
                     
                        За определянето на възвръщаемостта на собствения капитал доставчикът на ПЕПП може да използва модел за развитието на един индекс на капиталовия пазар чрез използване на геометрично брауново движение. Този модел има два параметъра: волатилността и премията за капиталов риск. Моделът за номинален лихвен процент дава приложимата безрискова норма на възвръщаемост, а резултатът от модела е обобщена за годината възвръщаемост за инвестиции в пазарния индекс.
                        
                           dSt
                            = (r(t) + λ) Stdt + σStdWt
                           
                        
                     
                  
                     
                        21.
                     
                     
                        За да определят годишната волатилност, доставчиците на ПЕПП могат да използват стандартното отклонение на месечната възвръщаемост на подходящ капиталов индекс за уместен, представителен времеви период, за да обобщят резултата за годината.
                     
                  
                     
                        22.
                     
                     
                        Доставчиците на ПЕПП могат да приложат премията за капиталов риск λeq
                            като косвена мярка, следвайки Damodaran (2020) (2), като обаче я изчислят директно върху съответния капиталов индекс без други премии за свързан с държавата риск. Тя се определя като
                        
                           λeq
                            := E[Rm
                           ] – Rf
                           ,
                        където E[Rm
                           ] е очакваната пазарна възвръщаемост, а безрисковата норма на възвръщаемост Rf
                            може да бъде избрана като десетгодишния спот курс от кривата на ЕЦБ или на националната централна банка.
                     
                  
                     
                        23.
                     
                     
                        За темпа на нарастване g доставчикът на ПЕПП може да използва дългосрочната прогноза за нарастването на нетната печалба на акция, а γ сумата на доходността от дивиденти и доходността от обратно изкупуване. Паричните потоци могат да се определят, като се използва постоянният темп на нарастване за пет години, след което крайният паричен поток става безсрочен с безрисковата норма на възвръщаемост като темп на нарастване.
                        
                           
                        където PVindex
                            е настоящата стойност на индекса в този модел на дисконтираните дивиденти, а P
                           0 е цената на индекса в момент t = 0.
                        Като се изиска
                        
                           P
                           0 = PVIndex,
                        
                        може да се намери очакваната пазарна възвръщаемост и да се изчисли премията за капиталов риск.
                     
                  
               Годишен процент на инфлация
            
            
                     
                        24.
                     
                     
                        За изчисляване на годишния процент на инфлация доставчикът на ПЕПП трябва да използва еднофакторния модел на Васичек (Vasicek). Динамиката на връщане към средната стойност при този модел се управлява от три параметъра. Стохастичното диференциално уравнение на модела е
                        
                           di(t) = k(θ – i(t))dt + σdW(t), i(0)=i
                           0,
                        къдетоi(t) е процентът на инфлация в момент t
                           k означава скоростта на връщане към средната стойност, θ означава равнището на връщане към средната стойност, а σ означава волатилността.
                     
                  
                     
                        25.
                     
                     
                        Моделирането е насочено към целевото равнище на инфлация на Европейската централна банка за еврозоната или, когато е приложимо — на съответните централни банки на държави извън еврозоната в средносрочен план, заедно с наблюдаваното стандартно отклонение на темповете на инфлация. Скоростта на връщане към средната стойност заедно с текущия процент на инфлация се използват за приспособяване на модела към текущата среда и краткосрочните прогнози за темповете на инфлация.
                     
                  
                     
                        26.
                     
                     
                        При калибрирането на процента на инфлация за θпараметъра се използва целевото равнище на инфлацията, определено от Европейската централна банка, а за държави членки извън еврозоната — определеното от техните централни банки целево равнище на инфлацията. Динамичният ред за месечната инфлация на хармонизирания индекс на потребителските цени (ХИПЦ) за държавата членка спрямо съответния месец от предходната година се използва за извеждане на стандартното отклонение на процента на инфлация в дългосрочен план, като за целта се приема период от 100 години. От същия динамичен ред се използва първоначалната стойност на процента на инфлация на референтната дата. Доставчикът на ПЕПП използва предвижданията относно инфлацията за ХИПЦ на държавата членка, публикувани два пъти в годината като макроикономическа прогноза на служителите на Евросистемата за държавите от еврозоната, или икономическата прогноза на Европейската комисия за държавите извън еврозоната, освен в случаите, когато съответната централна банка публикува такава прогноза. Тези прогнози за инфлацията се използват за приспособяване на скоростта на връщане към средната стойност.
                     
                  
               Тенденции относно бъдещите работни заплати.
            
            
                     
                        27.
                     
                     
                        За да отчетат тенденциите относно бъдещите работни заплати, когато е приложимо, доставчиците на ПЕПП вземат под внимание ръста на реалната работна заплата в различните държави членки според данните от Евростат, както и факта, че реалната работна заплата нараства значително в началния период от професионалното развитие на осигуреното по ПЕПП лице, а в по-късните периоди нарастването се забавя или ръстът е отрицателен. Доставчикът на ПЕПП може да вземе под внимание закономерността в линиите на развитието на реалната заплата на осигурените по ПЕПП лица, отчасти за да достигне плато по-близо до края на фазата на натрупване и отчасти, за да достигне платото по-рано, което означава 20 години преди пенсионирането, след което да започне да намалява.
                     
                  
                     
                        28.
                     
                     
                        За отразяване на широката гама възможни линии на развитие доставчикът на ПЕПП може да използва индекс на реалната работна заплата съгласно квадратно уравнение с възрастта: заплата = a(max - възраст)2 + b. Коефициентът „а“ се взема от равномерно разпределение между -0,15 и 0,011; max се взема от равномерно разпределение между 47 и 64 и съответства на възрастта, в която реалните заплати имат максимална стойност; а коефициентът b се определя така, че индексът на заплатата да започва от 100 при възраст на лицето 25 г.
                     
                  
               Част III. Методика за изчисляване на разходите, включително определяне на обобщаващите показатели
            
            
                     
                        29.
                     
                     
                        В ПЕПП КИД доставчикът на ПЕПП представя общите годишни разходи, които обхващат всички направени и дължими разходи в рамките на 12 месеца в парично изражение и като процент от прогнозния натрупан капитал след 12 месеца. Когато е необходимо, тези суми могат да се изчислят като средни общи годишни разходи за срока на договора за ПЕПП. Изчисляването на съвкупното влияние на разходите се базира на 40-годишен период на натрупване въз основа на месечни вноски от 100 EUR и на прогнозния натрупан капитал при добрия прогнозен сценарий.
                     
                  
                     
                        30.
                     
                     
                        В извлечението от индивидуалната партида за ПЕПП доставчикът на ПЕПП представя очакваното отражение на разходите върху крайните плащания съгласно ПЕПП, като използва подхода „Намаляване на богатството“. „Намаляването на богатството“ се изчислява като разлика между прогнозните натрупани спестявания в края на натрупването и прогнозните натрупани спестявания в края на периода на натрупване при сценарий без разходи. Разликата се оповестява в парично и в процентно изражение по отношение на прогнозните натрупани спестявания. Изчислението се базира на персонализираното равнище на вноските на отделното осигурено по ПЕПП лице и на добрия прогнозен сценарий от точка 10.
                     
                  
               (1)  Brigo, D., Mercurio, F.: Interest Rate Models — Theory and Practice, Second Edition (Модели на олихвяване — Теория и практика, второ издание), Springer-Verlag Berlin Heidelberg, 2001, 2006.
            
               (2)  Damodaran, Aswath, Equity Risk Premiums: Determinants, Estimation and Implications - The 2020 Edition (March 5, 2020). NYU Stern School of Business. (Премии за капиталов риск: детерминанти, пресмятане и изводи. Издание за 2020 г. (5 март 2020 г.), Нюйоркски университет, Бизнес училище „Стърн“).